27/06/2012 | Administración LocalMunicipal
Carnota
Aprobación inicialmente polo Concello Pleno do 01-06-2012 a Ordenanza bolsa de emprego

Aprobado inicialmente polo Concello Pleno en sesión de 1 de xuño do 2012 a Ordenanza reguladora do servizo de intermediación laboral denominado “bolsa de emprego do Concello de Carnota”, de conformidade co artigo 49 da lei 7 / 1985, de 2 de abril, reguladora das bases deréxime local, exponse ó público durante 30 dias ós efectos de reclamacións ou suxerencias. Caso de non ter ningunha, entenderase aprobada con caracter definitiva sen necesidade de adoptar ningún acordo. O Concello de Carnota, no seu labor de facilitar a inserción laboral da cidadanía do municipio, ofrece a toda a poboación activa empadroada en Carnota unha Bolsa de Emprego municipal. Este servizo será utilidade para as persoas en situación de desemprego, para as que desexen mellorar a súa situación laboral e para colectivos, especialmente o dos/as estudantes, que se están preparando para introducirse no mercado laboral. Artéllase coma un instrumento para mellorar a información á cidadanía e incidir na transparencia e a igualdade de oportunidades. É, ademais, unha ferramenta de promoción económica, que estará ao servizo das empresas que realicen procesos de selección e que incidirá na mellora da competitividade dos recursos humanos do municipio. Esta Bolsa de Emprego ten como obxectivo principal a intermediación laboral e funcionará como unha ferramenta de conexión entre a demanda existente no noso municipio e as ofertas de emprego que se xeren na zona. Ademais, ten como obxectivo a divulgación de información de interese en materia de recursos humanos e promoción económica. A documentación que figure nesta Bolsa de Emprego poderá ser empregada nos procesos de selección de persoal laboral temporal do Concello de Carnota, complementándoa e actualizándoa en función das bases de cada proceso selectivo. A Bolsa de Emprego municipal non se entenderá en ningún caso como un servizo que proporciona postos de traballo in situ, senón que colabora coa persoa demandante na busca dun emprego a través das ferramentas que se detallan neste documento. A presente ordenanza ten por obxecto regular a constitución e o funcionamento da Bolsa de Emprego do Concello de Carnota. A Bolsa de Emprego está ideada para prestar un servizo de intermediación laboral a todas as persoas empadroadas no municipio que sexan poboación activa e proporcionarlles información, a través dos medios de comunicación dispoñibles, sobre as ofertas de emprego e outros asuntos en materia de recursos humanos e promoción económica que se reciben no Servizo de Emprego e Desenvolvemento Local. Para iso, todos os departamentos do Concello de Carnota canalizarán por esta vía as ofertas de emprego que xeren ou das que teñan coñecemento. Poderán ser beneficiarias dos servizos da Bolsa de Emprego do Concello de Carnota: a) Como demandantes de emprego: as persoas empadroadas en Carnota que se atopen sen emprego, que desexen mellorar a súa situación laboral ou que pertenzan a colectivos, especialmente o dos/as estudantes, que se están preparando para introducirse no mercado de traballo. b) Como ofertantes de emprego: particulares, empresas e institucións que abran procesos de recrutamento de persoal. A Bolsa de Emprego do Concello de Carnota existe co fin de constituír unha base de datos das persoas desempregadas e das que desexen mellorar a súa situación laboral, xestionar ofertas de emprego que se reciban no Servizo de Emprego e Desenvolvemento Local e divulgar información de interese entre as persoas inscritas, en materia de recursos humanos e promoción económica. Son requisitos para formar parte da Bolsa de Emprego do Concello de Carnota os seguintes: a) Ser maior de dezaseis anos. No caso de que a persoa demandante de emprego no teña a maioría de idade, a solicitude deberá ir asinada polo/a representante legal ou titor/a da persoa solicitante. b) Estar empadroado/a en Carnota. c) No caso das persoas estranxeiras, deberán estar en posesión do correspondente permiso de residencia e traballo. A inscrición debe realizarse no modelo normalizado que figura como anexo I desta ordenanza, que se lles entregará para tal efecto ás persoas interesadas. O referido modelo tamén estará dispoñible na páxina web do Concello de Carnota para a súa descarga (impreso de inscrición). A solicitude de inscrición debidamente cuberta presentarase, xunto coa documentación esixida, no Rexistro do Concello de Carnota, dirixida ao Servizo de Emprego e Desenvolvemento Local. Dende este departamento, asignaráselle un número de rexistro de usuario. Este trámite poderá realizarse a través da administración electrónica, cando estea habilitado na web www.concellodecarnota.com.No caso de persoas menores de idade ou con discapacidade psíquica, a inscrición debe estar asinada polo/a representante legal. Xunto coa solicitude de inscrición orixinal, presentarase a seguinte documentación, en orixinais ou fotocopias compulsadas, se é o caso: - Documento de identidade - Tarxeta de demandante de emprego - Curriculum vitae (CV) - Permiso de residencia e traballo, no caso das persoas estranxeiras que o necesiten - Documentos que acrediten a formación regrada e a non regrada - Documentos que acrediten a experiencia laboral, incluíndo en todo caso o informe de vida laboral e contratos de traballo ou última nómina. - Carnés profesionais e permisos de conducir - Outra documentación á que faga referencia o CV A atención ao público en relación coa Bolsa de Emprego realizarase de luns a venres, dentro do horario das oficinas municipais. Calquera variación dos datos achegados á Bolsa de Emprego deberá comunicarse presentando, a través do Rexistro do Concello de Carnota, o impreso de modificación que se recolle no anexo II desta ordenanza, acompañado da documentación oportuna. A persoa inscrita ten a obriga de comunicar ao Servizo de Emprego e Desenvolvemento Local a modificación das súas circunstancias laborais, e daqueles datos que integren o seu expediente persoal. O expediente persoal estará formado polo impreso de solicitude, a documentación achegada inicialmente e as posteriores modificacións. Ademais, incorporaranse os datos referidos ás xestións que se realicen sobre o expediente dende a Bolsa de Emprego. A inscrición na Bolsa de Emprego ten unha vixencia de 24 meses. Pasado este período de tempo, a inscrición débese renovar, empregando o impreso que figura no anexo II desta ordenanza. Se a persoa inscrita, por calquera motivo, quere darse de baixa na Bolsa de Emprego, deberá solicitalo polos mesmos medios establecidos para a inscrición, empregando o impreso do anexo II. Os empregadores que soliciten candidatos á Bolsa de Emprego deberán cubrir o impreso de oferta de emprego, que figura no anexo III e que se publicará na web do Concello de Carnota, indicando o perfil solicitado das persoas aspirantes. Unha vez cuberto o impreso de oferta de emprego, deben remitilo por correo electrónico, plataforma web ou fax, ou entregalo persoalmente no Servizo de Emprego e Desenvolvemento Local, no horario estipulado no artigo 7 desta ordenanza. A empresa indicará o modo en que desexa que se xestione a súa oferta: solicitude dunha listaxe de candidatos e/ou publicidade nos medios da Bolsa de Emprego. Unha vez recibida a oferta de emprego, asignaráselle un número de rexistro de oferta para o seu control e arquivo. Establécense as seguintes modalidades de xestión das ofertas: a) Solicitude de candidatos: A elaboración da listaxe de candidatos realizarase tendo en conta o perfil solicitado polo ofertante. Ao ofertante remitiráselle o impreso de comunicación de candidatos (anexo IV desta ordenanza), acompañado dunha listaxe que incluirá nome e apelidos e datos de contacto. O ofertante de emprego, unha vez recibidos os datos, deberá encargarse de realizar a selección, poñéndose en contacto cos candidatos incluídos na lista. b) Publicidade nos medios da Bolsa de emprego: Cos datos recollidos no impreso do anexo III, dende a Bolsa de Emprego elaborarase un anuncio que se pode dar a coñecer na páxina web municipal, nos boletíns informativos e no taboleiro de anuncios. Outro medio que se pode empregar son as mensaxes SMS, cuxo custo repercutiría no ofertante, no caso de que solicitase esta modalidade de divulgación. O ofertante, independentemente da modalidade de xestión da súa oferta, deberá notificar á Bolsa de Emprego o resultado do proceso de selección, empregando o impreso do anexo IV. O proceso de xestión da oferta, dende a súa recepción ata o envío da listaxe e/ou divulgación, non será superior a catro días hábiles, o que lles permitirá aos ofertantes dispoñer de candidatos de forma rápida e sinxela. Comunicaráselles ás persoas inscritas na Bolsa de Emprego a apertura dos procesos selectivos do Concello de Carnota. A documentación que figure nesta Bolsa de Emprego poderá ser empregada nos procesos de selección de persoal laboral temporal do Concello de Carnota, complementándoa e actualizándoa en función das bases de cada proceso selectivo. Segundo a Lei orgánica 15/1999, do 13 de decembro, de protección de datos de carácter persoal, os datos que incorpore o usuario neste ficheiro serán destinados para a finalidade descrita anteriormente. O responsable do ficheiro será o Concello de Carnota, ante o que se deben exercer os dereitos de acceso, oposición, rectificación e cancelación dos datos de carácter persoal. Os datos de carácter persoal serán tratados co grao de protección adecuado, segundo o Real decreto 944/1999, do 11 de xuño, e tomaranse as medidas de seguridade necesarias para evitar a alteración, perda, tratamento ou acceso non autorizado por parte de terceiros que os poidan empregar para finalidades distintas ás desexadas polo usuario. Non estará permitida a cesión doutros datos nin a outras entidades diferentes ao que se contempla nesta ordenanza. A presente ordenanza entrará en vigor unha vez publicado o seu texto íntegro no Boletín Oficial da Provincia, transcorrido o prazo previsto no artigo 65.2 da Lei reguladora das bases do réxime local. Carnota, 20 de xuño de 2012 O alcalde Ramón Noceda Caamaño